Игъом къулыкъухэм зафэжъугъаз — Адыгэ макъ\nИгъом къулыкъухэм зафэжъугъаз\nРедактор 13.02.2020 13.02.2020 КЪЭБАРЫКlЭХЭР\nБзэджэшIагъэ горэ къыжъудызэрахьагъэмэ, 02-м (мобильнэ телефо­ным­кIэ 102-м) шъутеу. БзэджэшIагъэм ыуж охътабэ тешъумыгъашIэу шъутеомэ нахьышIу, сыда пIомэ бзэджашIэм икъэгъотыни ащ нахь къыгъэпсынкIэщт.\nХэгъэгу кIоцI IофхэмкIэ къулыкъухэм шъуафытеомэ, шъу­лъэкъуацIэ, шъуцIэ, шъуятацIэ ыкIи чIыпIэу шъуздэщыIэр яшъуIу. Полицием иIофышIэхэр къэсыфэхэ чIыпIэу шъуздэщытым шъуIумыкI.\nКъышъохъулIагъэр зэкIэ игъэ­кIотыгъэу къафэшъуIуат. На­хьыбэ шъугу къэкIыжьы къэс бзэджашIэм икъэгъотынкIэ нахь ишIуагъэ къэкIощт. Полицием зыфэшъумыгъазэмэ, бзэджэшIагъэ зезыхьагъэр пшъэдэ­кIыжьынчъэу къэнэщт.\nХабзэр зыукъуагъэм итеплъэ, ищыгъын, илъэкъопылъхьэ шъу­наIэ атешъудз; нэмыкIхэм къа­хэзыгъэщырэ нэшанэ горэхэр иIэхэмэ (жакIэ, пакIэ тетмэ, тыркъо телъмэ, лъащэмэ, игущыIакIэ нэшэнэ гъэнэфагъэ горэхэр хэшъулъэгъуагъэхэмэ), зэкIэ къафэшъуIуат.\nШыхьатхэр къырихьылIагъэхэ хъумэ, полицием иIофышIэхэр къэсыфэхэ нэс а чIыпIэм IумыкIынхэу шъуялъэIу. ЗыгорэкIэ гуIэхэу, Iоф горэхэр яIэхэу IукIыжьынхэ фаеу хъумэ, ахэм афэгъэхьыгъэ къэбарыр, чIыпIэу зыщыпсэухэрэр, ятелефон шъутхы.\nПолицием амал зэфэшъхьаф­хэр жъугъэфедэхэзэ макъэ ежъу­гъэIун шъулъэкIыщт, ау анахь игъэкIотыгъэу щытыр Интернетыр ары.\nИнтернетымкIэ полицием ма­къэ зежъугъэIукIэ, мы къы­кIэлъыкIохэрэр зэкIэ яшъуIон фае:\n1. ШъулъэкъуацIэ, шъуцIэ, шъуятацIэ.\n2. Электрон почтэм иадрес.\n3. ЦIыфым фитыныгъэ иI электрон шIыкIэм тетэу е тхыгъэу документхэмрэ материалхэмрэ аIэкIигъэхьанхэу.\n4. Полицием иIофышIэхэм зафигъазэ зыхъукIэ, илъэIу икъоу къыриIотыкIын, ифиты­ныгъэхэр, ишъхьафитыныгъэ зэ­раукъуагъэмкIэ лъапсэу ылъы­тэхэрэм ягугъу ышIын фае.\nЗэкIэ лъэIу тхылъхэу къулыкъум къыIэкIахьэхэрэр атхых, ахэм захаплъэхэкIэ, унашъоу аштагъэм фэгъэхьыгъэ къэбарыр тхьаусыхэ тхылъыр зыгъэ­хьыгъэм къыIэкIагъэхьажьы.\nАдыгэ Республикэм и МВД республикэм щыпсэухэрэм за­къыфегъазэ бзэджэшIагъэм фэ­гъэхьыгъэ къэбарыр игъом полицием IэкIагъэхьанэу. Шъу­гу къэтэгъэкIыжьы: хэгъэгу кIоцI IофхэмкIэ къулыкъухэм телефонхэмкIэ, ИнтернетымкIэ зафэжъугъэзэн шъулъэкIыщт, сыд фэдэ уахътэми шъушъхьэкIэ лъэIу тхылъыр яшъутын шъуфит.\nАдыгэ Республикэм и МВД ипресс-къулыкъу\nПредыдущая Лъэпкъ зэкъотныгъэр щылычым фэд\nСледущая ЧIыопсым ифестиваль хэлажьэх